Liqeni i Shkodrës bashkon sportistë nga rajoni
Në pikën turistike të Shirokës, e vetmja në bregun shqiptar të Liqenit të Shkodrës, u zhvillua sot "Triathlon Labeat".
Shiroka është pika e vetme turistike në pjesën shqiptare të Liqenit të përbashkët të Shkodrës i cili, për vlerat e biodiversitetit, është shpallur Zonë e Mbrojtur Ramsar. Thuajse i braktisur pas vitit 1990, kohët e fundit Shiroka po kthehet në një prej destinacioneve më të pëlqyera të turizmit, kjo në saje të nismave të shoqatave joqeveritare, Bashkisë, Komunitetit Europian dhe Qeverisë Shqiptare. Pjesë e këtyre përpjekjeve është zhvillimi edhe këtë vit i garave “Triathlon Labeat”, një aktivitet që bashkoi sportistë nga Shqipëria, Kosova, Mali i Zi dhe Maqedonia e Veriut. Trajneri i ekipit të notit, Kolë Shiroka, thotë se veprimtari të tilla zhvillojnë jo vetëm sportin, por edhe turizmin. Për organizatorët dhe pjesëmarrësit në garat e triathlonit, pika turistike e Shirokës, në bregun shqiptar të Liqenit të Shkdorës, ofron mundësi të shumta për zhvillimin e sporteve dhe turizmit, por kërkohet edhe mbështetja e institucioneve. Organizatori i “Triathlon Labeat”, Klid Hoti, thotë se: Pjesëmarrës në veprimtaritë e zhvilluara në pikën turstike të Shirokës ishin edhe përfaqësueit e federatës së çiklizmit dhe triathlonit të Kosovës, të cilët vlerësojnë nevojën e një bashkëpunimi edhe më të gjërë mes sportistëve të rajonit. Drejtuesi i Federatës së sapokrijuar të triathlonit në Kosovë, Vedat Mkolli, thotë se me shoqatën e triathlonit në Shkodër kanë synime të përbashkëta. Liqeni i përbashkët i Shkodrës, i cili ndahet mes Shqipërisë dhe Malit të Zi, është më i madhi në rajonin e Ballkanit, me një larmi të madhe të biodiversitetit. Në përpjekje për të zhvilluar bregun e liqenit, Fondi Shqiptar i Zhvillimit nisi një vit më parë punën për rikonstruksionin e sheshit të Shirokës por, për shkak të mosmarrveshjeve me Bashkinë e Shkodrës, punimet janë ndërprerë disa herë duke u zgjatur tej afatit të përcaktuar, që ishte muaji prilli i këtij viti.